Il-Kulleġġ tal-Kunsillieri tal-Partit Nazzjonalista (KKLPN) talab li jittieħdu passi kontra l-President tal-Assoċjazzjoni tal-Kunsilli Lokali Marc Sant wara li ngħad li ddeskriva lill-President Emeritu bħala “opportunist”. Fi stqarrija l-Kulleġġ tal-Kunsillieri tal-PN qal li fid-dawl ta’ dawn il-kummenti jħoss li l-Assoċjazzjoni għandha tinvestiga u tieħu passi kontra l-President tagħha. “Għall-KKLPN, il-kelma li Marc Sant uża biex jiddeskrivi lil George Abela mhijiex waħda aċċettabli. Aktar u aktar meta wieħed jiftakar fil-kummenti xejn adegwati li għamel l-istess Dr Sant dwar l-Ombudsman. F’każ li l-Assoċjazzjoni tal-Kunsilli Lokali ma tieħux passi kontra l-President, għandu jkun Marc Sant innifsu, li filwaqt li jitlob skuża pubblika lill-President Emeritu, jitfa’ r-riżenja tiegħu mill-kariga ta’ President tal-AKL. Il-KKLPN iħoss li f’kariga daqstant importanti, Marc Sant għandu jkollu d-diċenza li jġib rispett lill-ogħla awtorità tal-istat u mhux jiddeskriviha fil-pubbliku bħala “opportunist”.